સૌરાષ્ટ્રની ધરતીમાં પ્રવેશ કર્યા પછી તેઓ ધીરે ધીરે પ્રસંગોપાત પોતાના ઐશ્વર્યને પ્રગટ કરી રહ્યા હતા અને આ ઐશ્વર્ય દર્શનમાં ભવિષ્યના ઊજળા સંકેતો સમાયા હતા. ભાલકા તીર્થથી નીકળી નીલકંઠ ભંડુરી, માળિયા, શેરગઢ થઇને સીમાશી પધાર્યા. સીમાશીથી ગીરના અડાબીડ જંગલોને વીંધતા વીંધતા નીલકંઠવર્ણી ગરવા ગિરિનારની ગોદમાં પધાર્યા. ગિરિવર ગિરનાર પૃથ્વી ઉપરનો પ્રાચીનતમ પર્વત છે. આ ગિરિરાજ હિમાલય કરતાં પણ પ્રાચીન છે, એટલે તો ગિરનારી મહાત્માઓ આ પર્વતને ‘સર્વ પર્વતોના દાદા’ એવા હુલામણા નામે પુકારે છે. પુરાણોમાં ગિરનાર રૈવતાચળ તરીકે પ્રસિદ્ધ છે.